Kerajaan Aru

Kerajaan Haru (Surat Batak Karo: ;  Jawi : حارو/ آرو; Belanda: Aroe, Inggeris: Aru) adalah sebuah kerajaan Melayu yang diperintah suku Melayu dan Batak Karo yang wujud antara abad ke-13 dan abad ke-16 Masihi di pantai timur laut Sumatera (kini terangkum dalam Sumatera Utara, Indonesia moden). Sementara kata Aru pada suku Batak Toba ditujukan kepada sebuah pohon yang rindang. Jadi ada kemungkinan, suku Batak Toba yang menjadi penghuni kerajaan Aru, bukan Karo. Pada zaman kegemilangannya, Haru adalah kuasa maritim yang hebat dan dapat mengawal bahagian utara Selat Melaka.

Penduduk kerajaan mengamalkan animisme tempatan dan Hinduisme. Sejak abad ke-13, Islam mula diamalkan bersama kepercayaan lain yang telah ada. Ibu negara Haru terletak berhampiran dengan bandaraya Medan dan daerah Deli Serdang sekarang ini. Penduduk asli kerajaan ini iaitu Melayu dan orang Karo dipercayai berasal dari daerah pedalaman Sumatera Utara.

 Lokasi 

Lokasi Haru secara tradisinya dianggarkan berada pada lokasi Kesultanan Deli yang menggantikannya, iaitu di sekitar bandaraya Medan dan daerah Deli Serdang hari ini, seperti mana cadangan orientalis British Winstedt. Ahli sejarah Belanda Groenveldt berlainan, ia mencadangkan bahawa pusat kerajaan terletak lebih jauh ke tenggara, iaitu berhampiran muara Sungai Barumun dan Sungai Panai di daerah Labuhan Batu, dan kerananya mungkin berhubungan dengan Kerajaan Panai dari masa yang sebelumnya. Adapun A.H. Gilles mencadangkan bahawa ibu negara Haru terletak berhampiran dengan Pelabuhan Belawan, sedangkan pendapat lain mencadangkan pula muara Sungai Wampu di daerah Langkat.

Tapak Kota Cina di kawasan Medan Marelan dan tapak Benteng Putri Hijau di kawasan Deli Tua, Deli Serdang, adalah tapak arkeologi dekat Medan, yang terhubung dengan Kerajaan Aru. Tapak arkeologi Benteng Putri Hijau masa ini agak terancam pembangunan kediaman. Tapak arkeologi lainnya ialah Kota Rentang di kawasan Hamparan Perak, Deli Serdang, yang telah dicadangkan oleh beberapa ahli arkeologi sebagai ibu negara kerajaan ini.

 Pensejarahan 
Rekod sejarah terawal yang menyebutkan Kerajaan Haru ialah Yuan Shi, sebuah kronikel China dari masa Dinasti Yuan (akhir abad ke-13). Rekod China yang lain dari masa berikutnya ialah Yingya Shenglan dari masa Dinasti Ming (1416). Kerajaan Haru juga disebut dalam dua rekod Jawa, Nagarakretagama (1365) dan Pararaton (abad ke-15). Sulalatus Salatin menyebut Haru sebagai salah satu kerajaan yang berpengaruh di Sumatera, bersaing dengan Kesultanan Pasai dan Kesultanan Melaka. Rekod Portugis Suma Oriental yang ditulis pada awal abad ke-16 menyebut pula Haru sebagai kerajaan yang makmur.

 Sejarah 

 Pertubuhan 
Penduduk asal Haru dipercayai merupakan keturunan dari atau berkaitan dengan suku Karo, yang mendiami Tanah Karo yang letaknya lebih jauh di pedalaman. Cadangan ini didasarkan pada etimologi yang nampaknya munasabah bagi nama-nama yang berbunyi sama, antara "Aru", "Haru ", dan "Karo".

Tapak arkeologi Benteng Putri Hijau, sebuah kubu kuno di dekat Medan, menunjukkan peninggalan beberapa lapisan budaya yang diperkirakan sejak abad ke-12 hingga ke-18. Pembuatan kubu ini sesuai dengan tradisi suku Karo dan suku Batak pada amnya yang membina kuta (Karo) atau huta (Batak), iaitu sebuah pemukiman yang dikelilingi tembok dan parik (parit) sebagai binaan pertahanan yang melindungi kampung daripada peperangan antar puak yang tidak henti-henti. Artifak yang ditemukan antara lain termasuk alat batu, seramik China, peluru timah dan syiling Aceh. Serpihan lingga yang ditemui di tapak Sukanalu yang lokasinya berdekatan, menunjukkan bahawa penduduk Haru berpegang pada animisme asli maupun Hindu sebelum Islam masuk ke rantau ini.

Disebutkan dalam rekod Dinasti Yuan bahawa Kublai Khan pada tahun 1282 menuntut Haru untuk tunduk kepada kekuasaan China; dan Haru menjawabnya dengan mengirimkan ufti penghormatan ke mahkamah Yuan pada tahun 1295. Namun, Marco Polo tidak menyebut Haru dalam laporannya sebagai salah satu dari 8 kerajaan Sumatera yang dijumpai selama perjalanannya pada tahun 1292.

Kerajaan Haru disebutkan dalam dua sumber Jawa yang berasal dari sekitar abad ke-14. Menurut Pararaton, kerajaan Haru disebutkan di antara pemerintahan yang ingin disatukan oleh Gajah Mada di bawah kekuasaan Majapahit dalam Sumpah Palapanya.Mangkudimedja, R.M., 1979, Seat Pararaton. Alih aksara dan alih bahasa Hardjana HP. Jakarta: Departemen P dan K, Proyek Penerbitan Buku Sastra Indonesia dan Daerah. Pada tahun 1339, ekspedisi angkatan laut Majapahit Jawa menyerang beberapa negara pesisir di Sumatera; yang walaupun gagal menawan Samudera Pasai namun berjaya menguasai Haru dan Pane (Panai). Nagarakretagama (1365) pupuh 13 menyebutkan Haru sebagai salah satu negara bawahan Majapahit di Sumatera.

Menurut Hikayat Raja-raja Pasai dan Sulalatus Salatin kerajaan Haru diislamkan oleh Nakhoda Ismail dan Fakir Muhammad; mereka juga mengislamkan Merah Silu, raja pertama Samudera Pasai pada pertengahan abad ke-13. Menurut Yingya Shenglan (1416), sebuah rekod Dinasti Ming yang disusun oleh Ma Huan mengenai ekspedisi Zheng He, raja Haru dan rakyatnya telah memeluk Islam. Selepas abad ke-13, Islam perlahan-lahan mulai mendapat pengikut di kalangan penduduk Aru. Namun, animisme atau paganisme asli masih meluas, terutama di kalangan penduduk kawasan pedalaman, dan sebilangan kecil pemeluk Hindu masih bertahan.

 Perkembangan 
Penemuan batu nisan Muslim di tempat pemakaman di Kota Rentang menunjukkan bahawa golongan elit Kerajaan Aru, iaitu Raja dan keluarganya, telah memeluk Islam. Batu nisan Islam ini terbuat dari batu vulkanik dengan tulisan Arab Jawi, yang serupa dengan yang terdapat di Aceh dan negeri-negeri Melayu yang lain. Tapak ini berada di Kota Rentang di Hamparan Perak, Deli Serdang, yang dipercayai menjadi lokasi ibu negara Kerajaan Aru. Banyak artifak telah ditemui di tapak ini, termasuk batu nisan Islam, seramik dan serpihan tembikar dari China, Thailand dan Sri Lanka, dan syiling Arab dari abad ke-13 dan ke-14. Penemuan lain termasuk jejak pembinaan kayu, batu binaan dan sisa-sisa kapal kayu.

Pada abad ke-15, Sulalatus Salatin menyebut kerajaan Haru sebagai salah satu dari beberapa kerajaan yang berpengaruh di wilayah ini, dengan prestij yang menyaingi Pasai dan Melaka. Selama periode itu, kerajaan ini merupakan kekuatan maritim menggerunkan yang menguasai bahagian utara Selat Melaka.

Pada tahun 1430, Kerajaan Haru menjadi wilayah bawahan (vassal) kesultanan Melaka. Kesultanan Melaka berjaya menjadikan kerajaan Haru sebagai wilayah bawahan (vassal). Kerajaan Haru kekal menjadi wilayah Kesultanan Melaka sehinggalah pada tahun 1511 apabila ibu kota Kesultanan Melaka iaitu Kota Melaka ditakluk Portugis. Kerajaan Haru mengambil kesempatan ini untuk merdeka ataupun membebaskan diri daripada Kesultanan Melaka.

Kedua-dua sumber daripada Melayu Melaka dan Portugis menyebutkan sempadan demografi, dan kadang-kadang persaingan, antara minoriti Muslim di pesisir dan majoriti kaum pagan asli di pedalaman pulau, yang terkenal dengan praktik kanibalismenya. Menurut Afonso de Albuquerque, para penguasa kerajaan-kerajaan kecil di Sumatera utara dan sultan-sultan Melaka biasanya mempunyai orang kanibal sebagai algojo, untuk menjalankan hukuman atas kejahatan khas: "Ada beberapa di Melaka ... yang lain direbus, yang lain dibakar dan diberikan untuk dimakan kepada orang-orang yang seperti biadab dan berasal dari negeri yang bernama Aru."

Rekod Portugis Suma Oriental, yang ditulis pada awal abad ke-16 menyebutkan Haru sebagai kerajaan yang makmur dengan banyak beras, daging, ikan, dan tuak. Kerajaan ini juga kaya dengan kapur barus, kemenyan, emas, gaHaru , rotan, madu, dan hamba. Menurut Suma Oriental, Haru memerintah sebuah kota di wilayah Arqat, di mana pasar budak besar diadakan pada bulan-bulan tertentu. Banyak orang pergi ke sana untuk membeli hamba, sementara orang lain pergi ke sana untuk membayar tebusan kebebasan bagi saudara-mara mereka yang dijual sebagai hamba. Kawasan pesisir Kerajaan Haru penuh dengan para lanun Orang Selat.

Duarte Barbosa (1480–1521) menulis pada tahun 1516 bahawa Kerajaan Haru diperintah oleh orang-orang pagan kanibal. Dua dekad kemudian, Mendes Pinto juga mencatat kehadiran orang-orang "Aaru" di pantai timur laut Sumatera, selain dari itu dia juga mengunjungi raja Muslim tempatan.

Kemerosotan
Aru semakin lemah pada abad ke-16, kerana terjebak dalam persaingan antara jiran-jiran yang lebih kuat, iaitu Melaka Portugis dan Kesultanan Aceh. Tekanan yang tidak henti-hentinya dari Aceh pada awal abad ke-16 membuat ibu negara Haru berpindah ke pedalaman, dari Kota Rentang dekat pesisir ke Benteng Putri Hijau. Kejatuhan bandar pelabuhan Kota Rentang ke Aceh mungkin terjadi pada tahun 1539. Beberapa sejarawan berpendapat bahawa peristiwa ini menandakan berakhirnya Kerajaan Haru sebagai kekuatan maritim. Pengaruh Haru berkurang dan hanya bersifat lokal sahaja, dan kerajaan punah pada awal abad ke-17 kerana pelbagai faktor; termasuk persaingan dengan Aceh dan negara jiran lain di Sumatera dan Semenanjung Tanah Melayu, ditambah lagi dengan kehilangan pelabuhan pesisirnya yang mengasingkan kerajaan ini dari jaringan perdagangan maritim global.

Pada tahun 1564, Kerajaan Haru dikalahkan oleh tentera Uthmaniyah semasa ekspedisi Uthmaniyah ke Aceh. Pada tahun 1613, Sultan Iskandar Muda dari Aceh yang ambisius dan suka berperang, melakukan serangan terakhir untuk menutup nasib Kerajaan Aru. Penemuan peluru timah menunjukkan bahawa Benteng Putri Hijau adalah tempat pertempuran. Kerajaan Haru lenyap pada awal abad ke-17. Negara penggantinya adalah Deli yang turun statusnya menjadi protektorat Aceh (1632–1669), dan di kemudian hari ditakluki pula oleh Siak (1669–1854).

Masyarakat
Agama
Di dalam Kerajaan Aru, ada tiga agama yang dianut oleh masyarakatnya: Islam, kepercayaan yang dipegang oleh golongan elit kerajaan, keluarga bangsawan dan masyarakat pesisir; Hindu yang dipegang oleh golongan peneroka Tamil; dan pagan animisme asli yang diamalkan oleh penduduk Karo di kawasan pedalaman. Kerajaan Haru pada mulanya dibangun oleh masyarakat Karo yang lebih besar, yang berbudaya pagan animisme. Sistem kepercayaan animisme tradisional Karo disebut Pemena.

Rekod Ming China Yingya Shenglan (1416) menyebutkan bahawa Raja Haru dan rakyatnya telah memeluk agama Islam. Perpindahan masuk Islam kemungkinan besar berlaku lebih awal, iaitu pada akhir abad ke-13. Batu nisan Islam yang ditemui di Kota Rentang mengesahkan bahawa masyarakat Islam telah berakar kuat di kerajaan ini. 

Penggalian arkeologi telah menemui serpihan lingam, yang menunjukkan bahawa sebahagian daripada masyarakat Aru, mungkin peneroka Tamil, menganut agama Hindu. Pedagang Tamil menetap di kerajaan, membawa pengaruh Hindu bersama mereka, dan mereka kemudian bergabung dengan masyarakat Aru.

Ekonomi dan cara hidup
Masyarakat Haru mencari nafkah dengan menjadi nelayan dan bertani. Namun, kerana tanahnya tidak sesuai untuk pertanian padi, kebanyakan dari mereka menanam kelapa dan pisang, atau komoditi hutan seperti rotan, kapur barus, dan kemenyan. Mereka memelihara ayam, itik dan kambing, dan meminum susu. Ketika mereka masuk ke hutan, mereka menggunakan busur dan anak panah beracun untuk perlindungan. Lelaki dan wanita kedua-duanya menutup badan bahagian bawah mereka dengan balutan kain, namun bahagian atasnya tidak ditutup. Mereka memperdagangkan barang komoditi mereka dengan barang-barang asing, termasuk seramik China, sutera, dan manik berwarna-warni.

Penemuan dan artifak arkeologi menunjukkan bahawa Kerajaan Haru telah menjalin hubungan perdagangan dengan India dan China. Menurut rekod China, apabila berbanding dengan Melaka dan Pasai, Haru bukanlah pusat perdagangan yang lebih hebat. Nampaknya Haru gagal bersaing dengan Melaka dan Pasai untuk menarik pedagang Muslim serantau dan global. Ini menyebabkan raja-raja Haru sesekali beralih kepada pelanunan dan perompakan, dengan bantuan Orang Laut, suku gipsi laut yang sekutu Aru.

Budaya
Rekod-rekod China menyebutkan bahawa budaya Aru, seperti adat istiadat, tradisi perkahwinan dan pemakaman, bahasa dan perdagangan, sangat mirip dengan budaya Melaka, Pasai, dan Jawa. Sumber-sumber semula jadi dan komoditi yang diperdagangkan di sana juga serupa dengan negara-negara lain di wilayah ini.

Menurut Sulalatus Salatin, Kerajaan Haru menerapkan etika dan budaya istana Melayu; raja-raja mereka menggunakan gaya dan gelaran Melayu seperti "Raja Pahlawan" dan "Sri Indra". Namun, akulturasi Melayu yang terjadi tidak sepenuhnya, kerana jejak budaya bukan Melayu, iaitu unsur asli Karo, masih bertahan hingga hari ini.

Aru mengekalkan hubungan budaya dan perdagangan yang erat dengan kerabat mereka di pedalaman, orang Karo di Tanah Karo, pada masa mereka masih mempraktikkan bentuk asli animisme dan paganisme, termasuk praktik adat kanibalisme. Oleh itu, di lihat dari perspektif rekod asing, wilayah Haru terkenal sebagai asal dari orang-orang kanibal yang buas. 

 Rujukan 

Kategori:Bekas negara di Asia
Kategori:Kerajaan di Nusantara
Kategori:Tapak arkeologi di Indonesia